
Весела Коледа и щастлива 2015 година!

Година, изпълнена с богат организационен живот

Отминават последните дни на 2014 г., значима за живота на хората с увреждания от Общинска организация-Плевен. Навършиха се 25 години от създаването на Съюз на инвалидите в България. Тя бе наситена с много събития, мероприятия и чествания, с богат съвместен организационен живот. Повечето от дейностите свързвахме с този четвъртвековен юбилей. Нашата организация се състои от 16 дружества. Иска ми се първо да разкажа за проведения на 3 юли спортен празник. Прекрасното лятно време, яркото слънце, прохладата на парк "Кайлъка", където бе проведено способстваха за приповдигнато настроение, много желание и положителни спортни емоции. В 10 часа бе даден старт, като предварително се обявиха регламента и правилата за съответните игри. В мероприятието участваха 176 членове от всичките дружества на организацията. Основната идея, бе да се извърви разстоянието от Моста до детския кът край летния театър. Въпреки, че повечето са с проблеми в долните крайници, всички пристигнаха безпроблемно в крайната финална точка. Трябва дебело да се подчертае, че това не е инцидентно събитие, а сериозна традиция. Общински състезания на хората с увреждания от плевенската организация се провеждат всяка година от 2002 г. Всички се включиха в различните дисциплини, съобразени с физическите възможности на хората.  Тези стартове имаха състезателен характер. В дисциплината бягане, при възрастова група до 30 г. се отличиха Васил, Илиян и Ани от дружество Юнско въстание, а при възрастните Мария Иванова от дружество при ЖК Сторгозия, Снежана Иванова от Плевен-център и Веска Каменова от с. Ясен. Имаше много емоции при надбягването на хора ползващи помощни средства. Там победиха Гинка Любенова от Юнско въстание следвана от Спаска Тодорова от с. Тученица и Веска Антова от Ясен. При хвърляне на малка топка в цел се изявиха председателят Иван Илиев на дружество с. Опанец и председателите на ЖК Дружба и с. Ясен. Някои от участниците в спортния празник бяха довели своите внуци, нали с баба и дядо е много приятно. Те участваха в дисциплина бягане на дистанция 50 м., като победиха Веселин, Дани и Александър от Пловдив. Естествено, като всяка надпревара имаше и награди, въпреки ограничените финансови възможности на организацията. Предметни награди бяха раздадени до първите три места за всяка дисциплина, а отборно с купи бяха отличени на първо място Юнско въстание, второ  Ясен и трето Сторгозия. На финала всички участници бяха поздравени от Дора Куртева с авторска поезия, изключително лирична и нежна. Благодарим ти Доре. Основната организация и ръководство на този прекрасен ден, изпълнен с емоции бе на г-жа Рена Шопова, Председател на Общинска организация-Плевен, изключително всеотдайна, борбена и сплотяваща.Тези, които най-активно и съдействаха бяха Цветана  Кутева, Иван Илиев, Цветана Димитрова, Виолета Велизарова, Павлина Йоцова и Величка Игнатова. Случайно преминаващи граждани се възхищаваха на упоритостта, желанието и борбеността на тези хора, които въпреки своите болежки и неволи, труден живот изпълнен с лишения намират сили в себе си. Те ги поздравяваха от сърце.

През месец юни в гр. Червен бряг се проведе фестивал на художествената самодейност. В него участваха пет наши колектива Плевен-център, с. Опанец, с. Славяново, с. Ясен и колектива на Дневен център за социална рехабилитация при дружество Юнско въстание, който наброява 5 изпълнители. Най-значими са изпълненията през годината на вокална група "Балкански ритми", които завоюваха награди от своите участия в Неделино, Перник и София. Пожелаваме си да стигнем всички тяхното ниво. Разбира се, че да има успехи и участия трябват и доста средства. Организацията ни разполага с едва 400 до 500 лв., изключително недостатъчни. Трябва да се разчита на финансиране от общината и спонсори . Дружествата проведоха и много екскурзии, както индивидуални, така и съвместни. Всички тези мероприятия говорят недвусмислено, че хората с увреждания са изключително борбени, с висок дух, умеят да се веселят и разбира се в голямата си част да бъдат полезни на себе си, семействата си и обществото. В заключение цялото ръководство на Общинска организация-Плевен и лично аз, като нейн председател искаме да пожелаем на всички наши членове и другите хора с увреждания преди всичко здраве, щастливи мигове и борбеност. Весели коледни празници и щастлива нова година.

Рена Шопова, Председател 
Общинска организация на СИБ-Плевен
Регионалният съюз на инвалидите отбеляза 25 години

С тържествен концерт Плевенската регионална организация на Съюз на инвалидите в България (СИБ) отбеляза 25 години от създаването си. Концертът беше посветен и на 3 декември - Международен ден на хората с увреждания и се проведе в Армейски клуб на 24 ноември. Сред гостите бяха областният управител на Плевен, арх.Бойко Балтаков, началникът на отдел "Здравеопазване и социални дейности" в Община Плевен, Стефан Захариев, председателят на дружество "Военноинвалид", Илиян Христов. Присъстваха още представители на Дирекция "Социално подпомагане" - Плевен, на специалност "Социални дейности" в Медицински университет - Плевен, на организации от областта, домакините от Военен клуб - Плевен и други. Водещ на концертната програма бе Николинка Димитрова, организатор към клуба за хора с увреждания и пенсионери "Гренадерска 34 Б" - Плевен. Иванчо Атанасов, регионален координатор и председател на УС на СИБ - Плевен поздрави присъстващите и припомни как се е учредил и развил през годините местният Съюз на инвалидите. Към момента в него членуват 4 385 души от областта, с редовно отчетен членски внос. "В град Плевен инвалидите използват безвъзмездно 4 клуба на издръжка на Общината, които не са достатъчни, но благодарим, че и тях ги има", каза регионалният координатор и допълни, че почти във всички селища в областта са разкрити клубове за инвалидите, в които се развиват различни културни дейности, провеждат се обучения, интеграция и борба с недостъпната околна среда. Поздравителни адреси по повод 25-годишнината поднесоха арх. Бойко Балтаков, Стефан Захариев от името на Община Плевен, Илиян Христов и представител на Медицински университет - Плевен. Те бяха наградени с грамота и плакет от Регионалната организация на СИБ, за принос и сътрудничество през годините.

"Държавата е Ваш длъжник и в навечерието на Международния ден на хората с увреждания бих искал да заявя, че ние, представителите на държавата ще продължим да работим и ще търсим нови, по-добри решения за нуждите на гражданите със специфични потребности. Гаранция за тяхното решаване е партньорството и сътрудничеството между държавните институции, местната власт и неправителствените организации на хората с увреждания. Това е верният път, по който трябва да вървим, за да направим вашия живот по-добър, по-радостен и по-пълноценен", каза в приветствието си областният управител, арх. Балтаков. С грамота и плакет бяха наградени още организации към Съюза от областта, Дирекция "Социално подпомагане" - Плевен и други институции, сътрудничели си през годините със СИБ - Плевен. 

С изключителен ентусиазъм премина концертът посветен на 25-тата годишнина на СИБ и Международния ден на хората с увреждания. Той бе открит от Роберт Абрашев. Със своите три изпълнения остана верен на кънтри музиката, която изпълнява. Участваха още вокална група "Балкански ритми" при Плевен-център, с общо шест изпълнения, група "Пей, сърце" при ССБ-Плевен. Потребители на услуги от Дневен център за възрастни с увреждания-Плевен изпяха няколко песни и рецитираха поезия. От населени места, извън града участваха групата на Янко Желязков при Клуб на инвалидите от гр. Долни Дъбник, а също така и вокалната група на най-младото дружество на СИБ към регион Плевен от с. Бреница. Изключително впечатление направиха изпълненията на Теодора Бориславова, която бе наградена от публиката с нестихващи овации.

Гена Цветанова

14 ноември - световен ден за борба с диабета

Хроничното заболяване придобива мащабите на световна епидемия - от него страдат над 360 милиона души.  Всеки 10 секунди двама души се разболяват от диабет, а  един човек умира от това заболяване.  Годишно 7 милиона души се разболяват от диабет, от тях 70 000 са деца. Световната здравна организация предвижда към 2030 г. над 500 милиона да бъдат засегнати от болестта. В България според статистиката от това заболяване страдат около 500 000 . 40% от хората обаче не знаят, че имат диабет.

По повод Световния ден за борба със захарния  диабет- 14 ноември, Клиника по ендокринология на УМБАЛ „Д-р Георги Странски", с началник доц. д-р Катя Тодорова, организира „Дни на открити врати". Кампанията се осъществява с подкрепата на изпълнителния директор на УМБАЛ „Д-р Георги Странски" -Плевен, д-р Наташа Манева. В рамките на инициативата в три поредни дни от 11-ти до13-ти ноември 2014 г. в Клиниката по ендокринология бяха провеждани безплатни измервания на кръвна захар, гликиран хемоглобин на 30 човека, телесно тегло и обиколка на талията на болните със захарен диабет и бяха давани индивидуални консултации за постигане и поддържане на по-добър метаболитен контрол. Поканени за изследване са пациенти със захарен диабет и техните близки, и здрави лица без диабет, които желаят да проверят нивото на своята кръвна захар и гликиран хемоглобин. Бяха изнесени три публични-общообразователни лекции за пациенти на теми: „Обучение за самоконтрол на кръвна захар при втори тип захарен диабет" и „ Диетично хранене при захарен диабет" - на 11 ноември 2014г. и „Грижи за диабетно стъпало" на 12 ноември 2014г. Лекциите в двата дни започнаха от 11.00 ч. И и се проведоха в зала „Парвум" на Учебен корпус, Втора Клинична база. Тази година, под мотото „Профилактиката има ключово значение", ще се провежда скрининг за захарен диабет и затлъстяване сред учениците от 12 клас в средните образователни училища в Плевен. Кампанията се провежда съвместно с Регионалния инспекторат по образование и лекарите-ендокринолози от Университетската клиника по ендокринология с ръководител доц. Катя Тодорова и от Детската университетска клиника по ендокринология, с ръководител доц. д-р Чайка Петрова. На 13 ноември Управителният съвет при Регионалната организация на БАД-Плевен и нейният Председател Даниела Илиева организираха от 16 часа в ресторант "Завой клуб" празненство за отбелязване на този ден. В началото бе изнесена още една интересна беседа за значението на сутрешното хранене за стабилизиране захарния диабет. Присъстваха 80 членове на организацията. Имаше много веселие и положителни емоции. На самия ден- 14 ноември  от 10.30 часа в зала 6 на УМБАЛ "Д-р Г. Странски"-Плевен бе изнесена лекция "Борбата с диабета може да бъде спечелена, ако хората и обществото знаят повече". На нея присъстваха доц. д-р Катя Тодорова, доц. д-р Чайка Петрова, д-Наташа Манева и много други преподаватели и асистенти от университета. Прочетени бяха и поздравителни адреси от г-жа Цецка Цачева, Председател на Народното събрание на Република България и проф. д-р Димитър Стойков, д.м.н., Кмет на Община Плевен, под чиято егида се провеждат всички тези мероприятия. След това в църквата "Света Троица" се отслужи молебен за здраве на всички болни от диабет и лекарите, които ги лекуват за целия регион. Направени бяха и дарения за членовете на БАД-Плевен. Фирма "Абатт" предостави игли и тестленти за болните ползващи глюкомери на фирмата, а фирма "Либеда мед" 120 стартови пакета включващи чантичка, глюкомер, убождащо устройство, 10 игли, 50 тестленти и ланцет., Тези комплекти са предназначени само за болни от диабет тип 2/на таблетна терапия/. До края на м. ноември цената им бе преференциална-28 лв., като реалната е 65 лв. Тези дарения могат да бъдат получени в офиса на БАД-Плевен.

инж. Р. Петков, организатор клуб
Поклон дарители

Верни са думите Христови, че “кога страда един, страдат с него всички". Бог, който е любов, ни дава благост и милосърдие, а ние сме длъжни да подражаваме на своя Създател, проявявайки милосърдие към ближните си. „И тъй, бъдете милосърдни, както и вашият Отец е милосърден”, казва Христос в Евангелието. И колкото повече осъзнаваме степента на своята греховност, толкова повече ни се открива тайната на Божието милосърдие. Случаят в с. Горни Лом, трагедия зачернила двадесет и пет семейства, опустошила хиляди души бе тази, която накара много добри хора да подадат ръка за помощ. С такова милосърдие откликнаха и членовете на Клуб на хората с увреждания и пенсионера "Юнско въстание". Инициативата дойде от г-жа Рена Шопова, Председател на Общинска организация на инвалидите-Плевен. На нарочна среща в клуба на ул. Скобелев 20 тя предложи да бъдат събрани средства от членовете, които да се изпратят в опустошения район и Конкретно те да бъдат дадени на малкият петгодишен Иван Иванов, който заедно със своя брат Павел Иванов от с. Средогрив, община Чупрене загубиха и двамата си родители в тази голяма трагедия. Отзовалите се 35 човека събраха общо 315 лв., които средства бяха изпратени на осиротялото семейство. Павел Иванов каза, че въпреки това положение той ще отгледа по-малкото си братче.
инж. Р. Петков, организатор клуб
Балкански маратон събра средства за БАЛИЗ-Плевен

Благотворителната инициатива „1000 Balkan Charity Challenge“успя да събере необходимите средства за оборудване на стая за Монтесори терапия за деца с аутизъм в БАЛИЗ-Плевен. Това се разбра при посрещането на участниците в маратона в Плевен, 7 ноември 2014. Основната група бе от петима души, но в различните етапи към тях се присъединиха и още бегачи, така че общият брой на участниците е около стотина. След 750 изминати километра от старта на 1 ноември, участниците бяха посрещнати по стара българска традиция с питка и мед от деца от БАЛИЗ и техните родители. Малчуганите с много ентусиазъм пробягаха заедно с маратонците последните метри от маршрута за деня. Елена Бонева, координатор на Гражданско движение “Днес” за Плевен, подари на децата от БАЛИЗ натурални сокове. Оборудването, предназначено за плевенската организация, ще бъде закупено и доставено до края на годината, обясни плевенчанинът Станислав Георгиев, който е сред главните организатори на проявата. Маратонците изминаха общо 1051 километра в Румъния и България в подкрепа на 24 благотворителни каузи – 4 у нас и 20 в Румъния. Те са внимателно подбрани от организаторите и включват критични социални сфери като грижа за деца и възрастни с увреждания, самотни възрастни хора, образование, развитие на таланти, подкрепа на бедни хора. Една от тях е каузата на БАЛИЗ-Плевен. Маратонът няма състезателен характер. Той завърши на 11 ноември в Букурещ

медийна група Зетра
Съюз на слепите-Плевен

На 8 и 9 ноември Териториална съюзна организация на слепите (ТСО)-Плевен проведе екскурзия-излет до гр. Дряново. Двадесетимата членове отседнаха в почивната станция на съюза "Поп Харитон". След като се настаниха и  отпочинаха от пристигането там, те се разходиха до Дряновския манастир и града Дряново. Вечерта с тържествена вечеря и много танци отбелязаха деня на белия бастун, който бе и поводът за този излет. На другия ден, обратно за Плевен посетиха и разгледаха гр. Трявна, градът на бащата и синът славейкови. По-голямата част от средствата за това мероприятие са осигурени от Община Плевен.

В Шумен се проведе зоналният турнир по шахмат за незрящи. През двата състезателни дни, 10 и 11 ноември отборите премериха сили. Плевенският отбор с ръководител Володя Христов, който е и Председател на ТСО на ССБ-Плевен завоюва трето отборно място.

За трети пореден път Плевен е домакин на Национален турнир по шахмат за хора със зрителни увреждания. Турнирът беше открит на 13 ноември в “Арт залата” на хотел “Ростов” от инж. Павлин Ангелов, председател на Регионална организация на хората със зрителни увреждания - Плевен. Състезанието е посветено на 3 декември - Световен ден на хората с увреждания. В надпреварата участваха 6 отбора с общо 18 участници от Федерацията на спортните клубове за хората със зрителни увреждания от регионите Плевен, София, Пловдив, Русе, Монтана и Кюстендил. Всеки отбор е съставен от по трима състезатели и игра по пет партии. Съдия на турнира е Чавдар Андреев. Плевен бе представен от Клуба на слепите в града, информира Володя Христов, председател на ТСО на ССБ - Плевен. При откриването поздравителни адреси поднесоха областният управител на Плевенска област, арх. Бойко Балтаков и заместник-кметът на Община Плевен, Стефан Петков. Специален гост на турнира бе Васил Долапчиев, председател на Съюза на слепите в България. Надпреварата продължи и в петък, а около 12:00 часа бяха наградени победителите в турнира. Първо отборно място завоюваха домакините от Плевен. Състезанието се провежда под патронажа на кмета на Община Плевен, проф. Димитър Стойков и с финансовата подкрепа на Общината и на "Лайънс клуб" - Плевен.
Проект на студенти в Дома в с. Тотлебен

В последните няколко години за студентите от специалност "Социални дейности" на Медицински колеж към Медицински университет - Плевен стана традиция да разработват идейни проекти за съвместна работа с потребители на социални услуги. Тези техни инициативи се споделят и от колегите им от другите специалности на колежа. Група студенти от всички специалности /Медицински лаборант, Рентгенов лаборант, Помощник фармацевт и Социални дейности/ разработиха съвместен проект "Довери ми се подавам ти ръка". Проектът има за цел да се изграждат умения за креативност у младежи от рискови групи като се насърчава творческото им мислене и се стимулира личностното им развитие в условията на партньорства и сътрудничество."На първия етап от проекта са планувани съвместни мероприятия с младежи и девойки от Дом за деца, лишени от родителска грижа "Младен Антонов" в село Тотлебен, община Пордим. Проектът продължава една година, до м. май 2015 г. и е изцяло подкрепен от ръководството на Колежа и на Университета. Ръководители на проекта са доц. Искра Петкова, асистентите Калина Кънчева и Мариета Гуновска. Много от своите практически часове студентите под ръководството на асис-тентите провеждат и в клубовете на хората с увреждания и пенсионера-Плевен. Там се запознават от първа ръка с проблемите на хората с увреждания. Съвместната работа с организаторите те считат за полезна в тяхната бъдеща дейност. Техните асистенти работят и се консултират  с организаторите от клубовете, които пряко работят с инвалидите. Тази дейност на колежа печели все повече желаещи и от самите хора с увреждания да започнат образование в колежа, стига здравословното им състояние да позволява това. Те намират голяма подкрепа от асистент Калина Кънчева и асистент Мариета Гуновска.

инж. Р. Петков, организатор клуб
Коледни вкусотии

Болярска пита

Продукти: 1 кг брашно за меко тесто, 3-4 яйца, 2 ч. ч. прясно мляко, щипка сол, 1-2 с. л. захар, 2 с. л. оцет, 5-6 с. л. олио, мая, колкото кибритена кутийка, 125 г масло, 200 г сирене, 1 жълтък и 1 с. л. олио за намазване отгоре.

Начин на приготвяне: Пресяваме брашното, правим по средата му кладенче, в него натрошаваме маята, посипваме със захарта и солта. Яйцата разбиваме в отделен съд и към тях прибавяме олиото, оцета и хладкото мляко, като бъркаме непрекъснато. Постепенно изсипваме сместа върху втечнената мая и с брашното замесваме меко тесто. Месим 10-15 минути, докато започне да прави мехури. Разделяме тестото на 3 топки, разточваме ги, мажем ги с размекнатото масло и ги ръсим със сирене, като ги нареждаме една върху друга. Режем питата на триъгълници - 16 броя. От всяко парче завиваме кифличка, като я навиваме от широката към тънката страна. Желателно е тази пита да се пече в съд с високи стени. Намазваме съда с масло и нареждаме кифличките изправени една до друга в кръг. Оставяме ги да втасат и увеличат двойно обема си. Отгоре намазваме питата с разбит с олио жълтък и печем във фурна на 250 градуса. След като я извадим от фурната, поръсваме я с вода и покриваме с кърпа.
Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ВЯРА

